ועדת העבודה, הרווחה והבריאות, כנסת 15, פרוטוקול מספר 195, 2000-08-17 10:25

דוד טל: אני פותח את ישיבת הוועדה.

דוד טל: הנושא הבא בסדר-היום: הסכם בדבר מתן קצבאות לילדים שעלו לישראל ללא הורים (הארכת תוקף).

דוד טל: עו"ד קרת, בבקשה.

עו"ד רועי קרת: קצבאות ילדים משולמות היום להורה המבוטח, וכדי שתשולם קצבת ילדים צריך שההורה יהיה מבוטח בישראל.

עו"ד רועי קרת: נתקלנו בבעיה של ילדים שעלו ללא הורים, ונמצא שאין להם הורה מבוטח, ורק מהטעם הזה הם לא יכלו לקבל קצבת ילדים, כי לא היה מי שיקבל אותה בשבילם.

דוד טל: אני מבין שההארכה היא מוגבלת.

עו"ד משה בוטון: ההסדר הזה הוא מ-1991.

עו"ד משה בוטון: אולי נקבל הסבר למה בכל פעם רק מאריכים תוקף.

עו"ד משה בוטון: למה לא עושים את זה הסדר של קבע?

דוד טל: למי זה מפריע אם נפתח את זה, כמו שפתחנו את החוק בנושא הנאצים לפני הפגרה, שלא הגבלנו את התקופה?

נטאשה כשר: כי בעבר היו עם זה בעיות.

דוד טל: למה?

דוד טל: תסבירי לנו.

נטאשה כשר: אני לא רוצה להיכנס לזה.

דוד טל: סליחה, אם את לא רוצה להיכנס לזה, אנחנו נפתח את ההגבלה הזאת.

דוד טל: את צריכה עכשיו לשכנע אותנו כדי שאנחנו נתמוך בעמדתך.

דוד טל: אם אני אשתכנע, אני מבטיח לך שכמו תמיד אני אתמוך בעמדתך.

נטאשה כשר: בסדר.

נטאשה כשר: במקרה של ילדים שעולים עם הוריהם, הכסף הולך להורים, או לאפוטרופוס, אם יש אפוטרופוס.

נטאשה כשר: במקרה של ילדים שעולים ללא הורים נשאלת השאלה למי הולך הכסף.

נטאשה כשר: הכסף הולך לאותן מסגרות שבהן הילדים נמצאים.

עו"ד משה בוטון: משפחה אומנת.

נטאשה כשר: זה לא תמיד משפחה אומנת.

נטאשה כשר: יש גם ארגונים ומוסדות שבמסגרתם הילדים האלה נמצאים, ובעבר היו טענות קשות מצד המועצה לשלום הילד על אי-סדרים במוסדות האלה.

נטאשה כשר: נשאלו שאלות קשות לגבי עצם המסגרות שבאמצעותן הילדים עולים.

דוד טל: האם רק בגלל הקצבאות היו אי-סדרים, או גם בגלל נושאים אחרים?

נטאשה כשר: ההסדרים היו קשורים גם לקצבאות.

נטאשה כשר: לכן אמרנו שאנחנו לא רוצים להנהיג את זה קבע.

דוד טל: אתם הרשות המבצעת.

דוד טל: איפה שיש אי-סדרים, למה לא תשלחו את המשטרה או את הפרקליטות שיתבעו לעשות סדר אם מוסד כלשהו לא עומד בסדרים?

נטאשה כשר: אני חושבת שכן עשו סדר בנושא הזה.

דוד טל: אם עשו סדר אז אפשר להמשיך להעביר את הקצבאות.

נטאשה כשר: עדיין יש עם זה בעיה.

נטאשה כשר: עלולות להיווצר פה בעיות ואני לא בטוחה שנרצה להמשיך עם ההסדר הזה.

דוד טל: אם תעבירי את זה רק לארבע שנים, אי הסדרים ייפסקו בזמן הזה?

נטאשה כשר: אנחנו מבקשים לא לעשות את זה קבע מכיוון שאנחנו חוששים שהנושא הזה הוא בעייתי.

דוד טל: אני מוכרח לומר לך שלא שכנעת אותי ואת גם לא רוצה לענות לשאלתי.

דוד טל: אשר על כן אנחנו נאשר את ההסכם ללא הגבלה.

דוד טל: אם תרצי לשכנע אותנו ותשתמשי בארגומנטים יותר מוצלחים, נשמח מאד להשתכנע.

דוד טל: חברי ועדת העבודה והרווחה מאשרים את ההסכם בדבר מתן קצבאות לילדים שעלו לישראל ללא הורים, ואנחנו נעשה את זה כאמור, ללא הגבלה עד ל-2004.

דוד טל: האם למישהו מהמוזמנים יש הערות?

נטאשה כשר: שר האוצר לא יחתום על ההסכם הזה.

דוד טל: ועדת העבודה, הרווחה והבריאות החליטה כך.

דוד טל: ששר האוצר לא יחתום על זה, והוא יקבל את הביקורת הציבורית.

דוד טל: מאחר שנציגת האוצר, עם כל הכבוד, לא הצליחה לשכנע את חברי הכנסת, אנחנו מאשרים את הבקשה ללא הגבלה.

עו"ד משה בוטון: גב' כשר, אני נוכחתי בכל ההארכות ותמיד ביקשו להאריך את התוקף לתקופת זמן מסוימת, כדי לבדוק מה קורה בשטח וללמוד מהניסיון.

עו"ד משה בוטון: מ-1991 עד עכשיו, לפי מיטב ידיעתי, לא קיבלנו אף דיווח ביניים מה קרה בענין הזה.

נטאשה כשר: לפני שנתיים – שלוש שנים היה פה ספור גדול, וגם המועצה לשלום הילד היתה פה.

דוד טל: אבל מ-1994 אנחנו לא קיבלנו מסמך.

נטאשה כשר: אנחנו התלבטנו קשות וחשבנו לא להאריך את תוקף ההסכם הזה ובסופו של דבר הארכנו אותו.

עו"ד משה בוטון: מה תעשו במשך ארבע השנים האלה?

עו"ד משה בוטון: אתם תעשו מחקר, או מה?

נטאשה כשר: יכול להיות שלא נאריך את ההסכם, או שנאריך אותו במתכונת אחרת.

נטאשה כשר: היו כל מיני אפשרויות של הארכה.

נטאשה כשר: אם הוועדה לא תאשר את הבקשה להארכת תוקף, אנחנו נעשה בחינה מחדש.

נטאשה כשר: יכול להיות שלא נרצה להאריך את ההסכם.

נטאשה כשר: כל פעם שאנחנו מאריכים את תוקפו אנחנו עושים זאת בלב כבד, כי אנחנו לא בטוחים שהדברים נעשים עד הסוף כפי שהיינו רוצים.

דוד טל: אני רוצה לומר לך שהוועדה מאשרת את ההסכם.

דוד טל: היא רק אומרת שהיא לא מגבילה את התוקף לתקופה של חמש שנים.

דוד טל: בלי ההגבלה הזאת.

נטאשה כשר: אבל ההסכם הוא בין האוצר לבין המוסד לביטוח לאומי.

דוד טל: מצוין.

דוד טל: אם האוצר ירצה עכשיו לא לקיים את ההסכם, שלא יקיים אותו.

דוד טל: הרשות המחוקקת סבורה, וגם הנחתה כרגע את האוצר לקיים את ההסכם כפי שהובא לידיעתנו, להוציא את המגבלה בענין תוקף ההסכם.

דוד טל: לא תרצו לקיים אותו, תצטרכו - - -

נטאשה כשר: נביא הסכם אחר.

נטאשה כשר: את ההסכם הזה אנחנו לא מקבלים כרגע.

דוד טל: בסדר.

דוד טל: ועדת העבודה, הרווחה והבריאות של הכנסת אישרה את ההסכם הזה, כאמור, ללא הגבלה.

שרה כהן: אני נציגת משרד הקליטה ואני רוצה להגיד לנטאשה כשר שהצורך קיים, כי אנחנו רואים בקרב העולים שמגיעים מספר לא מבוטל של ילדים שמגיעים בצמידות לבני משפחה אחרים, ואני חושבת שההסכם עד כה היה הסכם נכון וחשוב שהוא יוארך.

נטאשה כשר: יכול להיות שנקבל את ההסכם ונעשה שהוא יוארך לגבי ילדים שצמודים לבני משפחה אחרים.

נטאשה כשר: יכול להיות שנעשה את זה.

נטאשה כשר: אם הוועדה לא תאשר את ההסכם כמו שסוכם בין האוצר לבין המוסד לביטוח לאומי, אז נפתח הכל מחדש.

דוד טל: רבותיי, אשר על כן אנחנו מאשרים, כאמור, את ההסכם בדבר מתן קצבאות לילדים שעלו לישראל ללא הורים, ומאד-מאד מקווים שהרשות המבצעת תבצע את מה שהרשות המחוקקת מבקשת ממנה ותקיים את ההסכם ככתבו, לא כלשונו, מפני שביטלנו את המגבלה של התוקף עד 2004.

דוד טל: אנחנו נעשה את זה ללא מגבלה.

נטאשה כשר: לא נוכל לאשר את ההסכם, כפי שהוא בנוסח הקיים, ללא הגבלת זמן.

נטאשה כשר: אפשר יהיה לאשר אותו בנוסח אחר יותר מגביל של ההסכם.

עו"ד משה בוטון: מה זה מגביל?

עו"ד משה בוטון: באיזה מובן, לשלם פחות כסף?

נטאשה כשר: זה לא ענין של כסף.

נטאשה כשר: יש בעיה כאשר ילדים עולים ללא הורים, עם כל מיני מסגרות שאנחנו לא יודעים עד כמה המסגרות האלה מסודרות ומה קורה שם עם הילדים.

דוד טל: אני לא מקבל את זה, מפני שאם המסגרת לא מסודרת, אז היא לא מסודרת גם לשנתיים ולארבע שנים.

דוד טל: אני שוב אומר שהוועדה אישרה את ההסכם.

דוד טל: אתם יכולים לא לבצע אותו, ואני מודיע לך שאם האוצר מביא לכאן דבר והוא חושב שהוועדה הזאת תהיה חותמת גומי, בבחינת כזה ראה וקדש, היה לא תהיה בוועדה הזאת.

דוד טל: לוועדה הזאת יש שיקול-דעת והוועדה סבורה שנכון לא להגביל את זה בזמן.

דוד טל: אם האוצר רוצה עכשיו לא לבצע, כמו הרבה דברים אחרים, הוא יוכל לא לבצע, אבל אז הוא יצטרך להתמודד עם הביקורת הציבורית בנושא הזה.

דוד טל: נכון לעכשיו ישיבה זו סגורה.

דוד טל: תודה רבה.

דוד טל: - - - - - - - -